**Теремкәй әкияте.**

Катнашучылар**:**

* Алып баручы.
* Тычкан
* Бака
* Куян
* Төлке
* Бүре
* Аю

Агачтан, такталардан өй ясала. Эченә бөтен җәнлекләр дә керерлек булырга тиеш.

**Алып баручы.**

Тора, ди, кырда бер теремкәй,

Тәбәнәк түгел, биек түгел-

Матур гына теремкәй.

 Көннәрнең, ди, берендә

Җәйге аяз бер көндә

Кыр буйлап тычкан килә

Һәм теремкәйне күрә.

***Тычкан керә, як-ягына карана, термкәйне күрә һәм аның янына килә дә шакый.***

**Тычкан.**

-Нинди матур өй!

Тук-тук-тук!

Кем яши бу өйдә?

Әллә юкмы бер кем дә?

***Кереп әйләнеп чыга. Карап йөри.***

**Тычкан.**

-Буш икән бу теремкәй.

Монда үзем яшәрмен.

Бик тырышып эшләрмен,

Кунаклар да дәшәрмен.

**Алып баручы.**

Тычкан бу өйне яратты,

Берүзе яшәп ята.

Эштән бушаган арада,

Ял итәргә ярата.

Кырда тора теремкәй.

Тәбәнәк түгел, биек түгел-

Матур гына теремкәй.

 Көннәрнең, ди, берендә

Җәйге аяз бер көндә

Кыр буйлап бака килә

Һәм теремкәйне күрә.

***Төенчек тоткан Бака керә, як-ягына карана, термкәйне күрә һәм аның янына килә дә шакый.***

**Бака.**

Бигрәк матур өй икән,

Монда кем яши икән?

Тук-тук-тук!

Кем бар монда?

**Тычкан.**

Бу мин-Тычкан чыелдык. Син кем буласың?

**Бака.**

Ә мин Бака-бакылдык. Мине дә үз яныңа керт әле.

**Тычкан.**

Кер әйдә, бака дустым!

Икәү дуслар булырбыз,

Тату гына торырбыз.

Бергәләшеп эшләрбез.

Шау-гөр килеп яшәрбез.

**Бака.**

Рәхмәт, Тычкан дустым.

***Икәүләп өйгә кереп китәләр.***

**Алып баручы.**

Кырда тора теремкәй.

Тәбәнәк түгел, биек түгел-

Матур гына теремкәй.

Тычкан белән бака дус,

Бик дус яшәп яталар,

Эштән бушаган арада

Җырларга яраталар.

***Бака белән тычкан җыр җырлыйлар.***

**Алып баручы.**

 Көннәрнең, ди, берендә

Җәйге аяз бер көндә

Кыр буйлап куян килә

Һәм теремкәйне күрә.

***Сикерә-сикерә куян керә.***

**Куян.**

Ай-яй матур өй икән.

Монда кем яши икән?

Тук-тук-тук!

Кем бар монда?

**Тычкан.**

Мин-тычкан чыелдык.!

**Бака.**

Мин-бака бакылдык!

Син кем буласың?

**Куян.**

Мин куян-кылый күз. Мине дә үз яныгызга яшәргә кертегез әле!

**Бака.**

Булган-булсын, кер әйдә!

Өчәү яшәрбез бергә!

Өебез иркен безнең-

Кимсетелмәс беркем дә.

**Куян.**

Рәхмәт, дусларым!

**Алып баручы.**

Бака, тычкан һәм куян

Өчәүләшеп яшиләр.

Өчәүләп ял итәләр,

Табышмаклар әйтәләр.

***Бака, тычкан һәм куян табышмак әйтеш уйныйлар.***

**Алып баручы.**

 Көннәрнең, ди, берендә

Җәйге аяз бер көндә

Кыр буйлап төлке килә

Һәм теремкәйне күрә.

***Төлке керә һәи теремкәйне күрә*.**

**Төлке.**

Ай-яй матур өй икән.

Монда кем яши икән?

Тук-тук-тук!

Кем бар монда?

**Тычкан.**

Мин-тычкан чыелдык.

**Бака.**

Мин-бака бакылдык.

**Куян.**

Бу мин-куян кылый күз.

Син кем буласың?

**Төлке.**

Мин - төлке көлтә койрык.

Мине дә үз яныгызга кертегез әле.

**Куян.**

Кер әйдә, төлке дустым!

Бергә күңелле булыр.

Тату гына яшәсәк,

Өебез ямьле булыр.

**Өйгә кереп китәләр.**

**Алып баручы.**

Тычкан, бака, куян, төлке

Бергә гомер итәләр.

Дус яшиләр, шаярышалар,

Уйнарга яраталар.

***Урын алыш уены уйныйлар, аннары өйгә кереп китәләр.***

**Алып баручы.**

Көн артыннан көн үткән,

Вакытлар узып киткән.

Җәнлекләр дә бу өйгә

Тәмам үзләшеп беткән.

Көннәрнең, ди берендә,

Бик матур җәй көнендә

Кыр буйлап бүре килә,

Һәм теремкәйне күрә.

***Як-ягына каранып бүре керә.***

**Бүре.**

Ай-яй матур өй икән.

Монда кем яши икән?

Тук-тук-тук!

Кем бар монда?

**Тычкан.**

Мин-тычкан чыелдык.

**Бака.**

Мин-бака бакылдык.

**Куян.**

Бу мин-куян кылый күз.

**Төлке.**

Мин - төлке көлтә койрык.

Ә син кем буласың?

**Бүре.**

Мин – бүре Соры бүрек булам.

Мине дә үз яныгызга кертегез әле.

**Төлке.**

Өебез иркен безнең

Син дә монда сыярсың.

Дуслар булып яшәрбез,

Матур җырлар җырларбыз.

**Алып баручы.**

Барлык җәнлекләр бергәләп

Тату гомер иткәннәр.

Буш вакытларында бергә

Җырларга яратканнар.

***Җәнлекләр башкаруында җыр.***

**Алып баручы.**

Көн артыннан көн үткән,

Вакытлар узып киткән.

Җәнлекләр дә бу өйгә

Тәмам үзләшеп беткән.

Көннәрнең, ди берендә,

Бик матур җәй көнендә

Кыр буйлап аю килә,

Һәм теремкәйне күрә.

**Аю.**

Ай-яй матур өй икән.

Монда кем яши икән?

Тук-тук-тук!

Кем бар монда?

**Тычкан.**

Мин-тычкан чыелдык.

**Бака.**

Мин-бака бакылдык.

**Куян.**

Бу мин-куян кылый күз.

**Төлке.**

Мин - төлке көлтә койрык.

**Бүре.**

Мин – бүре Соры бүрек булам.

Ә син кем буласың?

**Аю.**

Мин – аю булам, дуслар!

Бөтен урманга хуҗа.

Әгәр мине дә кертсәгез

Бал белән сыйлый алам.

**Җәнлекләр.**

Юк, без сине кертмибез.

Өебездә урын юк.

Үзебез генә яшибез!

Син өеңә кайтып кит!

**Аю.**

Кумагыз мине, үкенәчәксез. Кертегез инде мине дә.

**Җәнлекләр.**

Син бик зур, өебезне җимерерсең.

**Аю.**

Ә мин әкрен генә кереп карыйм. Керим әле, керим.

***Өйгә керә һәм өй җимерелә.***

**Аю. (*Кайгыра*)**

Нишләдем мин?! Өегезне җимердем.

Нишлисез инде сез хәзер?!

**Тычкан.**

Ярар, аю, кайгырма! Яңа өй төзербез. Шулай бит, дусларым!

**Җәнлекләр.**

Шулай, шулай! Төзибез!

***Бергәләп өйне төзеп куялар. Ахырдан күмәк бию башкаралар.***